Nordjyllands Politi søger fortsat flere oplysninger, efter anmeldelsen om en blufærdighedskrænkelse overfor en 8-årig pige. Det skete omkring klokken 11.00 den 10. januar, hvor en mand ifølge politiets oplysninger blottede sig over for pigen på Abildstien ved Abildgårdskolen. Den formodede gerningsmand er fortsat på fri fod, og politiet har mistanke om, at samme mand står bag flere blufærdighedskrænkelser. Derfor beder de nu offentligheden om hjælp i sagen. Den 8-årige pige opholdt sig i forbindelse med krænkelsen sammen med andre børn fra sin klasse på Abildskolens område, hvor hun samlede skrald ind. Her stod hun på en vold, der vender ud mod Abildstien, og her så hun – på kort afstand – en mand, der blottede sig. Manden stod på den sti, der fører op til boligerne på Engparken 90-124. Herefter forsvandt han fra stedet i ukendt retning. Flere lignende sager Nordjyllands Politi har også modtaget en anmeldelse fra en ung kvinde om en blufærdighedskrænkelse, der skete fem dage før på en adresse på Elmevej i Frederikshavn, som kan være begået af samme gerningsmand. Det skete torsdag den 5. januar, omkring 21.10, hvor en mand med et lignende signalement skulle have blottet sig overfor kvinden gennem vinduet på adressen. - Vores mistanke er, at der kan være tale om samme mand i begge sager, ligesom vi har yderligere tre tilfælde af blufærdighedskrænkelser – de to helt tilbage fra december 2021 – hvor signalementerne passer på forholdet fra 10. januar i år, siger politikommissær Peter Skovbak Pedersen. Alle begået i Frederikshavn I de tre lignende sager har en mand også blottet sig. Det er foregået mandag den 6. december 2021 klokken 18.00 på Engparken i Frederikshavn, og igen omkring klokken 19.00 samme dag, tæt ved søen ved Søparken i Frederikshavn. Den tredje sag skete 13. september 2022 omkring klokken 15.40 på Abildstien ved viadukten ved flade Engvej, hvor en kvinde blev passet op af en mand på Abildstien, som blottede sig overfor hende. - Da alle forholdene er begået inden for et snævert område i Frederikshavn, har vi en formodning om, at gerningsmanden bor i området omkring gerningsstederne – eller i hvert fald har en anden tilknytning hertil, siger Peter Skovbak og understreger, at der efterforskes massivt i sagen, så gerningsmanden kan blive pågrebet: - Vi ved, at sådan en sag kan skabe utryghed for mange borgere i lokalområdet, blandt andet skolebørn, forældre og ansatte på skolerne. Det er helt forståeligt. Derfor har vi tidligere iværksat en række tryghedsskabende tiltag, blandt andet har vores mobile politistation været i aktion, og vores forebyggelsesbetjente har patruljeret og har været, og er, i dialog med skolerne i området, fastslår Peter Skovbak Pedersen. Har du oplysninger i sagen, så kontakt politiet på telefon 114.

Referat:
Nordjyllands Politi har brug for offentlighedens hjælp i efterforskningen af en sag om blufærdighedskrænkelser i Frederikshavn.